CELEX: 32018D0726(01)
Language: el
Date: 2018-07-18 00:00:00
Title: Απόφαση της Επιτροπής, της 18ης Ιουλίου 2018, για την προτεινόμενη πρωτοβουλία πολιτών με τίτλο «Μόνιμη ιθαγένεια της Ευρωπαϊκής Ένωσης»

26.7.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 264/4
               
            
         ΑΠΌΦΑΣΗ ΤΗΣ ΕΠΙΤΡΟΠΉΣ
         της 18ης Ιουλίου 2018
         για την προτεινόμενη πρωτοβουλία πολιτών με τίτλο «Μόνιμη ιθαγένεια της Ευρωπαϊκής Ένωσης»
         (Το κείμενο στην αγγλική γλώσσα είναι το μόνο αυθεντικό)
         (2018/C 264/05)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου (1), της 16ης Φεβρουαρίου 2011, σχετικά με την πρωτοβουλία πολιτών, και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «Μόνιμη ιθαγένεια της Ευρωπαϊκής Ένωσης» («Permanent European Union Citizenship») αναφέρεται στην «ιθαγένεια της Ευρωπαϊκής Ένωσης».
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αναφέρονται στα εξής: «Οι πολίτες της ΕΕ εκλέγουν το Ευρωπαϊκό Κοινοβούλιο και συμμετέχουν στις εργασίες του και με τον τρόπο αυτό ασκούν δικαιώματα που απορρέουν από τις Συνθήκες, ισχυροποιούν τη δημοκρατία και ενισχύουν την ιθαγένεια της Ένωσης. Λαμβανομένης υπόψη της θέσης του Δικαστηρίου σύμφωνα με την οποία η ιθαγένεια της Ένωσης αποτελεί «θεμελιώδη ιδιότητα» των υπηκόων των κρατών μελών, και δεδομένου ότι το Brexit θα στερήσει εκατομμύρια πολίτες της ΕΕ από την ιδιότητά τους αυτή, καθώς και από το δικαίωμα του εκλέγειν στις ευρωπαϊκές εκλογές, καλείται η Επιτροπή να προτείνει τρόπους για να αποτραπεί ο κίνδυνος συλλογικής απώλειας της ιθαγένειας της ΕΕ και των δικαιωμάτων που συνδέονται με αυτήν, και για να δοθεί σε όλους τους πολίτες της ΕΕ η εγγύηση ότι, όταν αποκτηθεί, η ιδιότητα αυτή είναι μόνιμη και τα δικαιώματα που συνδέονται με αυτήν είναι κεκτημένα».
                  
               
                     (3)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης, προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.
                  
               
                     (4)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της πρωτοβουλίας πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (5)
                  
                  
                     Είναι δυνατόν να εκδοθεί νομική πράξη της Ένωσης για την εφαρμογή των Συνθηκών στον τομέα των δικαιωμάτων των υπηκόων τρίτων χωρών που διαμένουν νόμιμα σε κράτος μέλος, συμπεριλαμβανομένων των όρων που διέπουν την ελεύθερη κυκλοφορία και διαμονή σε άλλα κράτη μέλη της ΕΕ. Μολονότι μια τέτοια νομική πράξη δεν δύναται να παράσχει το δικαίωμα του εκλέγειν και του εκλέγεσθαι στις εκλογές του Ευρωπαϊκού Κοινοβουλίου σε πολίτες κράτους που έχει αποχωρήσει από την Ένωση κατ’ εφαρμογή του άρθρου 50 της ΣΕΕ, μπορεί, ωστόσο, να παράσχει στους πολίτες του εν λόγω κράτους ορισμένα δικαιώματα ισοδύναμα με τα δικαιώματα των πολιτών της Ένωσης να κυκλοφορούν και να διαμένουν ελεύθερα στην επικράτεια των κρατών μελών. Επιπλέον, τα δικαιώματα των πολιτών της ΕΕ οι οποίοι έχουν ήδη ασκήσει το δικαίωμά τους στην ελεύθερη κυκλοφορία πριν από την αποχώρηση ενός κράτους μέλους από την Ένωση, καθώς και τα δικαιώματα των μελών της οικογενείας τους, μπορούν να διασφαλιστούν με μια συμφωνία κατ’ εφαρμογή του άρθρου 50 της ΣΕΕ.
                  
               
                     (6)
                  
                  
                     Η προτεινόμενη πρωτοβουλία πολιτών δεν ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης για την εφαρμογή των Συνθηκών σύμφωνα με το άρθρο 4 παράγραφος 2 στοιχείο β) του κανονισμού.
                  
               
                     (7)
                  
                  
                     Επομένως, η προτεινόμενη πρωτοβουλία πολιτών με τίτλο «Μόνιμη ιθαγένεια της Ευρωπαϊκής Ένωσης» θα πρέπει να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η προτεινόμενη πρωτοβουλία πολιτών με τίτλο «Μόνιμη ιθαγένεια της Ευρωπαϊκής Ένωσης» καταχωρίζεται.
         
         
            Άρθρο 2
            Η παρούσα απόφαση αρχίζει να ισχύει στις 23 Ιουλίου 2018.
         
         
            Άρθρο 3
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Μόνιμη ιθαγένεια της Ευρωπαϊκής Ένωσης», τους οποίους εκπροσωπούν ο κ. Anthony SIMPSON και ο κ. Dexter WHITFIELD, που ενεργούν ως πρόσωπα επικοινωνίας.
         
         
            Βρυξέλλες, 18 Ιουλίου 2018.
            
               
                  Για την Επιτροπή
               
               Frans TIMMERMANS
               
                  Πρώτος Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.